છેલ્લા ૧૦ વર્ષથી સિવિલ હોસ્પિટલ ખાતે આ પ્રોગ્રામ ચાલી રહ્યો છે. વિશ્વના જુદા જુદા દેશના સિનિયર ડૉક્ટર્સ આ પ્રોગ્રામમાં ભાગ લેતા હોય છે. આ પ્રોગ્રામે વિશ્વ આખામાં અમદાવાદ સિવિલ હોસ્પિટલની પ્રતિષ્ઠા વધારી છે. બાંગલાદેશી બાળકીની સર્જરીમાં પિડિયાટ્રિક સર્જન્સની ટીમમાં ડૉ. જયશ્રી રામજી, ડૉ. નિરાલી ઠક્કર અને ડૉ. મહેશ વાઘેલાનો સમાવેશ થયો હતો. ઓર્થોપેડિક સર્જન ડૉ. પીયૂષ મિત્તલ અને એનેસ્થેટિસ ડૉ. નમ્રતાએ આશરે ૬ કલાક સુધી સર્જરીમાં ખડા પગે રહી ટીમ વર્ક દ્વારા આ પરદેશની બાળકીને જન્મજાત ખોડથી થતી તકલીફમાંથી ઉગારવા પ્રયત્ન કર્યો હતો.